作者:陸龜蒙
標題:奉和襲美太湖詩二十首：投龍潭
內容:名山潭洞中，自古多秘邃。君將接神物，聊用申祀事。熔金象牙角，尺木無不備。亦既奉真官，因之徇前志。持來展明誥，敬以投嘉瑞。鱗光煥水容，目色燒山翠。吾皇病秦漢，豈獨探幽異。所貴風雨時，民皆受其賜。良田為巨浸，汙澤成赤地。掌職一不行，精靈又何寄。唯貪血食飽，但據驪珠睡。何必費黃金，年年授星使。